## Rješenje Agencije za zaštitu tržišnog natjecanja, klasa: UP/I 430-01/11-02/004 od 11. svibnja 2011.

### NN 58/2011 (27.5.2011.), Rješenje Agencije za zaštitu tržišnog natjecanja, klasa: UP/I 430-01/11-02/004 od 11. svibnja 2011.

AGENCIJA ZA ZAŠTITU TRŽIŠNOG NATJECANJA

1312

Agencija za zaštitu tržišnog natjecanja na temelju članka 15. stavka 1. i 3. Zakona o državnim potporama (»Narodne novine«, broj 140/05), u upravnom postupku povrata državne potpore dodijeljene poduzetniku Željezara Split poduzeću za proizvodnju i preradu čelika d.d. »u stečaju«, sa sjedištem u Kaštel Sućurcu, Cesta Franje Tuđmana b.b., pokrenutom na temelju zahtjeva Ministarstva gospodarstva, rada i poduzetništva, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi vijeća Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, sa 73., sjednice, održane 11. svibnja 2011. donosi

RJEŠENJE

1. Utvrđuje se da su nepravilnosti u provedbi Plana održivosti poduzetnika Željezara Split d.d. za razdoblje od 2007. do 2011., nastupile u razdoblju počevši od 28. svibnja 2009. do 11. ožujka 2011., odnosno do otvaranja stečajnog postupka nad poduzetnikom Željezara Split, poduzeće za proizvodnju i preradu čelika d.d., sa sjedištem u Kaštel Sućurcu, Cesta Franje Tuđmana b.b., a nepravilnosti su nastupile jer nije ispunjen uvjet održivosti iz Plana održivosti poduzetnika Željezara Split d.d. za razdoblje od 2007. do 2011., te su na taj način povrijeđeni propisi o državnim potporama za restrukturiranje u sektoru čelika i međunarodno preuzete obveze Republike Hrvatske iz članka 5. Protokola 2 – Sporazuma o stabilizaciji i pridruživanju (»Narodne novine«, broj 14/01, 14/02, 1/05 i 7/05).

2. Nalaže se poduzetniku Željezara Split, poduzeću za proizvodnju i preradu čelika d.d. »u stečaju«, sa sjedištem u Kaštel Sućurcu, Cesta Franje Tuđmana b.b., da zbog utvrđenih nepravilnosti navedenih u točki 1. izreke ovoga rješenja izvrši povrat državne potpore za restrukturiranje u ukupnom iznosu od 289.015.862,65 kuna, koja se sastoji od državne potpore za restrukturiranje u iznosu od 221.693.825,38 kuna utvrđene i odobrene mišljenjem Agencije klasa: 430-01/2005-01/07, urbroj: 580-03-08-31-52 od 17. lipnja 2008., a koje su potpore bile utemeljene na Planu održivosti poduzetnika Željezara Split d.d. za razdoblje od 2007. do 2011., uvećane za zakonske zatezne kamate u razdoblju od 28. svibnja 2009. do 11. ožujka 2011, u ukupnom iznosu od 67.322.037,27, kako slijedi:

a) povrat državne potpore u ukupnom iznosu od 47.890.584,09 kuna, koja se odnosi na potporu u iznosu od 36.735.169,79 kuna sadržanu u kreditu Raiffeisenbank Austrija d.d. Zagreb odobrenom u iznosu od 37.501.915,04 kuna (5.145.000,00 eura), za kojega je 21. ožujka 2002. izdano državno jamstvo, uvećan za iznos zakonske zatezne kamate u iznosu od 11.155.414,30 kuna koja se odnosi na razdoblje od 28. svibnja 2009. do 11. ožujka 2011.,

b) povrat državne potpore u ukupnom iznosu od 65.327.630,42 kuna, koja se odnosi na potporu u iznosu 50.110.510,05 kuna sadržanu u kreditu Hrvatske banke za obnovu i razvitak odobrenom u iznosu od 56.361.620,11 kuna (7.539.586,79 eura), za koji je 12. lipnja 2003. izdano državno jamstvo, uvećan za iznos zakonske zatezne kamate u iznosu od 15.217.120,37 kuna koja se odnosi na razdoblje od 28. svibnja 2009. do 11. ožujka 2011.,

c) povrat državne potpore u ukupnom iznosu od 16.767.546,33 kune, koja se odnosi na potporu u iznosu od 12.861.790,54 kune sadržanu u kreditu OTP banke Hrvatska d.d., Zadar, odobrenom u iznosu od 43.001.830,56 kuna (5.909.280,00 eura), za koji je 20. lipnja 2005. izdano državno jamstvo, uvećan za iznos zakonske zatezne kamate u iznosu od 3.905.755,79 kuna koja se odnosi na razdoblje od 28. svibnja 2009. do 11. ožujka 2011.,

d) povrat državne potpore u ukupnom iznosu od 57.015.972,32 kuna, koja se odnosi na potporu u iznosu od 43.734.931,69 kuna, temeljem otpisa duga po reprogramu Ministarstva financija, uvećan za iznos zakonske zatezne kamate u iznosu od 13.281.040,63 kune koja se odnosi na razdoblje od 28. svibnja 2009. do 11. ožujka 2011.,

e) povrat državne potpore u ukupnom iznosu od 100.723.835,93 kuna, koja se odnosi na potporu u iznosu od 77.261.684,84 kune s osnove otpisa nepodmirenih obveza za porez na dodanu vrijednost i druge poreze, prireze i doprinose prema Ministarstvu financija, uvećan za iznos zakonske zatezne kamate u iznosu od 23.462.151,09 kuna, koja se odnosi na razdoblje od 28. svibnja 2009. do 11. ožujka 2011.,

f) povrat državne potpore u ukupnom iznosu od 1.290.293,57 kuna, koja se odnosi na potporu u iznosu od 989.734,47 kuna za zajam odobren pod povoljnijim uvjetima od tržišnih u iznosu od 24.399.474,00 kuna od Hrvatskog fonda za privatizaciju, uvećan za iznos zakonske zatezne kamate u iznosu od 300.555,10 kuna, koja se odnosi na razdoblje od 28. svibnja 2009. do 11. ožujka 2011.

3. Nalaže se Ministarstvu financija da poduzme sve pravne radnje radi povrata državne potpore opisane u točki 1. i 2. izreke ovoga rješenja.

4. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA POKRETANJE POSTUPKA I DOSTAVA DOKUMENTACIJE

Agencija za zaštitu tržišnog natjecanja (dalje: Agencija), zaprimila je 6. svibnja 2011. dopis Ministarstva gospodarstva, rada i poduzetništva (dalje: Ministarstvo), klasa: 943-01/08-01/78, urbroj: 526-03-01/1-11-142 od 4. svibnja 2011., sa zahtjevom za provođenjem nadzora i donošenjem odluke o povratu državnih potpora dodijeljenih poduzetniku Željezara Split d.d., Kaštel Sućurac. U privitku zahtjeva dostavljeno je obrazloženje Agencije za upravljanje državnom imovinom koja je pravni slijednik Hrvatskog fonda za privatizaciju, koje se odnosi na provedbu Plana održivosti poduzetnika Željezara Split d.d. za razdoblje od 2007. do 2011. Zahtjev Ministarstva podnesen je sukladno članku 15. stavku 1. i 3. Zakona o državnim potporama (»Narodne novine«, broj 140/05; dalje: ZDP).

2. PRIMIJENJENI PROPISI

S obzirom na specifičnost sektora čelika i međunarodno preuzete obveze Republike Hrvatske iz 70. Sporazuma o stabilizaciji i pridruživanju između Republike Hrvatske i njihovih država članica (»Narodne novine – Međunarodni ugovori« 14/01 i 14/02; dalje: SSP) i Protokola 2. o proizvodima od čelika (dalje: Protokol 2) koji je sastavni dio SSP-a, koji je stupio na snagu 1. veljače 2005., a kojem je prethodio Privremeni sporazum o trgovinskim i s njima povezanim pitanjima između Republike Hrvatske i Europske zajednice (»Narodne novine – Međunarodni ugovori 15/01, 3/02 i 14/02; dalje: Privremeni sporazum), koji je sklopljen 29. lipnja 2001. godine, i koji je bio na snazi sve do stupanja na snagu SSP-a, Republici Hrvatskoj je bila dozvoljena iznimna mogućnost da u roku od 5 godina od stupanja na snagu SSP-a, odnosno do 1. ožujka 2007., odobri državne potpore za restrukturiranje u sektoru čelika.

Odredbe članka 70. SSP-a odgovaraju po svojem sadržaju odredbi članka 35. Privremenog sporazuma.

Stoga je Agencija je u provedbi predmetnog upravnog postupka, primijenila ZDP, te je temeljem članka 6. stavka 4. ZDP-a pri obavljanja poslova iz svoje nadležnosti primijenila na odgovarajući način kriterije koji proizlaze iz pravilne primjene pravila o državnim potporama iz članka 70. SSP-a.

U tom smislu Agencija je izvršila uvid u članak 70. SSP-a i Protokol 2 koji je sastavni dio SSP-a

3. UTVRĐIVANJE ČINJENICA

(i.) Članak 70. stavak 1. (iii) SSP-a propisuje da je svaka državna potpora koja narušava ili prijeti narušavanjem tržišnoga natjecanja davanjem prednosti nekim poduzetnicima ili nekim proizvodima u mjeri u kojoj može utjecati na trgovinu između Zajednice i Hrvatske nespojiva s ispravnom primjenom SSP-a.

Nadalje Člankom 70. stavkom 2. SSP-a propisano je da će se svako postupanje suprotno članku 70. SSP-a ocjenjivat na temelju kriterija koji proizlaze iz primjene pravila o tržišnom natjecanju u Zajednici, posebice članaka 81., 82., 86. i 87. Ugovora o osnivanju Europske zajednice i instrumenata za tumačenje koje su usvojile institucije Zajednice.

Člankom 5. Protokola 2. propisano je sljedeće:

1. U pogledu pravila koja su određena člankom 35. Sporazuma stranke potvrđuju potrebu i hitnost da svaka stranka odmah otpočne rješavati bilo koje strukturalne slabosti svoga sektora čelika kako bi osigurala globalnu konkurentnost svoje industrije. Hrvatska će stoga u roku od dvije godine pokrenuti potrebne programe restrukturiranja i prilagodbe svoje industrije čelika da bi postigla održivost toga sektora pod normalnim tržišnim uvjetima. Na traženje Zajednica će Hrvatskoj pružiti odgovarajuće tehničke savjete kako bi se postigao taj cilj.

2. Nastavno na pravila koja su određena člankom 70. ovoga Sporazuma, svi postupci protivni odredbama ovog članka procijenit će se na osnovi posebnih kriterija proizašlih iz primjene pravila o državnim potporama Zajednice, uključujući sekundarno zakonodavstvo, kao i bilo koja posebna pravila o kontroli državne potpore koja se primjenjuje u sektoru čelika po isteku Ugovora Europske zajednice za ugljen i čelik.

3. Radi primjene odredaba stavka 1. (iii) članka 35. Sporazuma u odnosu na proizvode od čelika Zajednica potvrđuje da tijekom pet godina od stupanja na snagu Sporazuma Hrvatska može iznimno odobriti državnu potporu za restrukturiranje pod uvjetom:

– da to na kraju razdoblja restrukturiranja vodi održivosti tvrtki koje bi od toga imale koristi pod normalnim tržišnim uvjetima;

– da su iznos i intenzitet takve potpore strogo ograničeni na ono što je nužno potrebno za ponovnu uspostavu održivosti, te da se postupno smanjuju;

– da je program restrukturiranja povezan s globalnom racionalizacijom i smanjivanjem kapaciteta u Hrvatskoj.

4. Svaka će stranka osigurati punu transparentnost pri uvođenju potrebnoga restrukturiranja i programa pretvorbe potpunom i neprekidnom razmjenom informacija s drugom strankom, uključujući detalje plana restrukturiranja, te iznos, intenzitet i svrhu bilo koje državne potpore koja je dodijeljena temeljem stavka 2. i 3. ovoga članka.

Kao što je to navedeno u točki 2. obrazloženja ovog rješenja, odredbe članka 70. SSP-a odgovaraju po svojem sadržaju odredbi članka 35. Privremenog sporazuma.

Slijedom navedenog, Agencija je 17. lipnja 2008. donijela, temeljem članka 6. stavka 1. točaka a), i) i j) i stavka 4. ZDP-a i Protokola 2. koji je sastavni dio SSP-a, mišljenje klasa: 430-01/2005-01/07, urbroj. 580-03-08-31-52, kojim je utvrdila i odobrila državne potpore za restrukturiranje Željezari Split d.d., a koje su sadržane u Planu održivosti poduzetnika Željezara Split d.d. za razdoblje od 2007. do 2011. iz svibnja 2008. kojeg je izradio poduzetnik Zlomrex S.A., Poraj Poljska (dalje: Plan održivosti).

Člankom 6. stavkom 1. točkom a), i) i j) ZDP-a propisano je da Agencija razmatra i ocjenjuje prijedloge državnih potpora te programe državnih potpora u okviru godišnjih i višegodišnjih planova odobravanja državnih potpora; surađuje s međunarodnim tijelima, u skladu s međunarodnog preuzetim obvezama Republike Hrvatske i sudjeluje u pripremi nacrta prijedloga zakona i drugih propisa koji se odnose na državne potpore te daje poticaje i prijedloge za unapređenje sustava državnih potpora. Nadalje. člankom 6. stavkom 4. ZDP-a propisano je da pri obavljanju poslova iz svoje nadležnosti Agencija primjenjuje na odgovarajući način kriterije koji proizlaze iz pravilne primjene pravila o državnim potporama koja proizlaze iz SSP-a, kako je to već navedeno u točki 2. obrazloženja ovog rješenja.

Državne potpore, u smislu članka 3. ZDP-a, svi su stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

U konkretnom slučaju, na državne potpore dodijeljene Željezari Split d.d. bilo je moguće jedino primijeniti izuzeće temeljem Protokola 2 koji je sastavni dio SSP-a i kojim je, kao što je to navedeno u točki 2. obrazloženja ovog rješenja, Republici Hrvatskoj bila dozvoljena iznimna mogućnost da u roku od 5 godina od stupanja na snagu SSP-a, odnosno do 1. ožujka 2007., odobri državne potpore za restrukturiranje u sektoru čelika.

Mišljenjem Agencije od 17. lipnja 2008., utvrđen je i odobren ukupan iznos državnih potpora od 221.693.825,38 kuna, u razdoblju od 1. ožujka 2002. do 28. veljače 2007. koji je sadržan u slijedećem:

a) 36.735.169,79 kuna državnih potpora sadržano je u kreditu kojeg je poduzetnik realizirao putem Raiffeisenbank Austrija d.d. Zagreb u iznosu od 37.501.915,04 kuna na kojeg je 21. ožujka 2002. izdano državno jamstvo,

b) 50.110.510,05 kuna državnih potpora sadržano je u kreditu kojeg je poduzetnik realizirao putem Hrvatske Banke za obnovu i razvitak (dalje: HBOR), u iznosu od 7.539.586,79 eura na koji je 12. lipnja 2003. izdano državno jamstvo,

c) 12.861.790,54 kuna državnih potpora sadržano je u za kredit kojeg je poduzetnik realizirao putem OTP banke Hrvatsk d.d., Zadar u iznosu od 5.909.280,00 eura na koji je 20. lipnja 2005. izdano državno jamstvo,

d) 43.734.931,69 kuna državnih potpora odnosi se na otpis duga poduzetnika temeljem reprograma Ministarstva financija,

e) 77.261.684,84 kuna državnih potpora odnosi se na otpis obveza poduzetnika s osnove nepodmirenih obveza za porez na dodanu vrijednost i druge poreze, prireze i doprinose prema Ministarstvu financija.

f) 989.738,47 kuna državnih potpora odnosi se na zajam pod povoljnijim uvjetima odobren od strane Hrvatskog fonda za privatizaciju.

Nadalje, Agencija je mišljenjem od 17. lipnja 2008., utvrdila da ukupni kapacitet toplo valjanih proizvoda na razini sektora čelika u Republici Hrvatskoj ne smije premašiti 620.000 tona. Isto tako smanjenje kapaciteta toplo valjanih proizvoda nije bilo planirano u poduzetniku Željezara Split d.d., već se isto planiralo na razini cjelokupnog sektora industrije čelika u Republici Hrvatskoj i to u smanjenju 328.000 tona koji se odnosi na zatvaranje kapaciteta gotovih proizvoda u poduzetniku CMC Sisak d.o.o.

Također Agencija je mišljenjem od 17. lipnja 2008., utvrdila da trošak restrukturiranja poduzetnika Željezara Split d.d. iznosi 493 milijuna kuna. Vlastiti doprinos poduzetnika Željezara Split d.d. u ukupnim troškovima restrukturiranja iznosi 369 milijuna kuna, a čini ga zbroj iznosa podmirenih obveza i planiranih novih investicija u iznosu od 137 milijuna kuna.

Smanjenje proizvodnih kapaciteta, troškovi restrukturiranja, vlastiti doprinos poduzetnika u procesu restrukturiranja, te ukupan iznos državne potpore od 221.693.825,38 kuna utvrđen i odobren u mišljenju Agencije od 17. lipnja 2008., predstavljaju uvjete koji trebaju biti ispunjeni da bi se postigla dugoročna održivost poduzetnika Željezara Split d.d.

Nadalje, na temelju utvrđenih obveza iz članka 70 SSP-a i Protokola 2. i temeljem mišljenja Agencije od 17. lipnja 2008., dopunjen je Program restrukturiranja industrije čelika u Republici Hrvatskoj 2007. do 2011. (dalje: Program restrukturiranja industrije čelika) kojeg je Vlada Republike Hrvatske donijela zaključkom od 30. lipnja 2008., klasa: 320-06/04-02/01, urbroj: 5030105-08-1. Naime, Program restrukturiranja industrije čelika dopunjen je na način da je u isti unesen dio mišljenja Agencije od 17. lipnja 2008., koji se odnosi na izračun državnih potpora, u tom smislu poglavlje 2.10.2 Državne potpore Programa restrukturiranja industrije čelika sadrži način izračun državne potpore, dok se u poglavlju 2.10.2.1 Ukupne državne potpore dodijeljene sektoru čelika, navodi da je poduzetnik Željezara Split d.d. u razdoblju od 2002. do 2007. zaprimio ukupno 221.693.825,38 kuna državnih potpora što je u skladu s mišljenjem Agencije od 17. lipnja 2008.

(ii.) Uvidom u zahtjev Ministarstva zaprimljen 6. svibnja 2011. kojim je zatražen nadzor i povrat državne potpore utvrđene i odobrene poduzetniku Željezara Split d.d. u smislu članka 15. stavka 1. i 2. ZDP-a i uvidom u Narodne novine broj 32/2011. utvrđeno je da je Trgovački sud u Splitu Rješenjem broj 7. ST-114/2001 od 11. ožujka 2011. otvorio stečajni postupak nad stečajnim dužnikom Željezara Split, poduzeće za proizvodnju i preradu čelika d.d., Kaštel Sućurac.

Pored toga, uvidom u zahtjev Ministarstva, te prateću dokumentaciju dostavljenu uz isti utvrđeno je da poduzetnik Zlomrex S. A. nije u cijelosti ispunio sve mjere definirane u Planu održivost i mišljenju Agencije od 17. lipnja 2008.

Naime, na temelju Plana održivosti poduzetnik Zlomrex S.A. bio je u obvezi u razdoblju od 2008. do 2011. u poduzetnika Željezara Split d.d. investirati 137.000.000,00 kuna i to u čeličanu 23.000.000,00 kuna, valjaonicu 7.500.000,00 kuna, pogon mreža 23.000.000 kuna, okoliš, 25.500.000,00 kune i u projekte pod istragom 57.000.000,00 kuna. Naveden investicije nisu izvršene, a u međuvremenu je nad poduzetnikom Željazara Split d.d. otvoren stečajni postupak.

Osim toga, Plan održivosti trebao je jamčiti da će na kraju razdoblja restrukturiranja bruto operativna dobit (EBITDA) iznositi najmanje 10% ostvarenog poslovnog prihoda, a minimalni povrat vlastitog kapitala (EBIT) trebao je iznositi 1,5% ostvarenog poslovnog prihoda. Otvaranjem stečajnog postupka razvidno je da planirane veličine nisu ostvarene.

Također, uvidom u predmet, pod poslovnim brojem klasa: 430-01/09-12/001, utvrđeno je da je poduzetnik Željezara Split d.d. »u stečaju« prije otvaranja stečajnog postupka zaključio kratkoročne zajmove tzv. pozajmice s Hrvatskim fondom za privatizaciju (dalje: HFP), kao vjerovnikom. Kratkoročni zajmovi koje je poduzetnik Željezara Split d.d. »u stečaju« zaprimio prije otvaranja stečajnog postupka nisu bili uključeni u Plan održivosti. Prema dostavljenoj dokumentaciji proizlazi da je HFP prvu takvu pozajmicu isplatio poduzetniku Željezari Split d.d. 28. svibnja 2009.

Budući da je nad poduzetnikom Željezara Split d.d. »u stečaju« otvoren stečajni postupak razvidno je da nije ispunjen uvjet održivosti iz Plana održivosti, te da su zbog toga nastupile nepravilnosti iz članka 15. stavka 2. ZDP-a u provedbi odobrene državne potpore.

Agencija je utvrdila da su nepravilnosti u izvršavanju Plana održivosti započele na dan 28. svibnja 2009., kada je poduzetniku Željezara Split d.d. odobrena prva pozajmica od strane HFP-a koja nije bila predviđena u Planu održivosti, tako da izračun zakonske zatezne kamate teče od navedenog datuma do 11. ožujka 2011., tj. do otvaranja stečajnog postupka.

Sukladno navedenom Agencija je utvrdila iznos za koji je potrebno izvršiti povrat državne potpore kako je to prikazano u sljedećoj Tablici 1.

Tablica 1: Iznos državne potpore za koju je potrebno izvršiti povrat uključujući i iznos zakonske zatezne kamate.

|  |  |  |  |  |  |
| --- | --- | --- | --- | --- | --- |
| Rb. | Opis | Iznos potpore utvrđene u mišljenju Agencije | Postotak zatezne kamate | Iznos zatezne kamate | Ukupno iznos povrata državne potpore |
| 1. | Raiffeisenbank Austrija d.d. Zagreb | 36.735.169,79 | 17 | 11.155.414,30 | 47.890.584,09 |
| 2. | Hrvatske Banke za obnovu i razvitak | 50.110.510,05 | 17 | 15.217.120,37 | 65.327.630,42 |
| 3. | OTP banke Hrvatska d.d., Zadar | 12.861.790,54 | 17 | 3.905.755,79 | 16.767.546,33 |
| 4. | Ministarstvo financija | 43.734.931,69 | 17 | 13.281.040,63 | 57.015.972,32 |
| 5. | Ministarstvo financija | 77.261.684,84 | 17 | 23.462.151,09 | 100.723.835,93 |
| 6. | Hrvatski fond za privatizaciju | 989.738,47 | 17 | 300.555,10 | 1.290.293,57 |
|  | UKUPNO | 221.693.825,38 |  | 67.322.037,27 | 289.015.862,65 |

Izvor: mišljenje Agencije od 17. lipnja 2008.

Obrada: Agencija za zaštitu tržišnog natjecanja

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće), razmatralo je ovaj predmet na 73. sjednici, održanoj 11. svibnja 2011., te je na temelju zahtjeva Ministarstva donijelo odluku kojom je utvrdilo da su nastupile nepravilnosti u provedbi Plana održivosti poduzetnika Željezara Split d.d. »u stečaju« i da je potrebno izvršiti povrat utvrđenih i odobrenih državnih potpora za restrukturiranje poduzetniku Željezara Split d.d. »u stečaju« mišljenjem Agencije od 17. lipnja 2008., u smislu članka 15. stavku 1. i 3. ZDP-a.

Pri donošenju odluke Vijeće je u obzir uzelo cjelokupnu dostavljenu dokumentaciju te mišljenje Agencije od 17. lipnja 2008.

Vijeće svoju odluku obrazlaže kako slijedi.

Vijeće je zaključilo da Zlomrex S.A. nije izvršio potrebna ulaganja u Željezaru Split d.d. »u stečaju« kako je to opisano u točki 3. obrazloženja ovog rješenja, te da je u međuvremenu nad poduzetnikom Željezara Split d.d. »u stečaju« otvoren stečajni postupak.

Zbog činjenice otvaranja stečajnog postupka nad poduzetnikom Željezara Sisak d.d. »u stečaju« razvidno je da nije ispunjen uvjet održivosti iz Plana održivosti, te da su zbog toga nastupile nepravilnosti u provedbi odobrene državne potpore. Nepravilnosti u provedbi odobrene državne potpore nastupile su na dan isplate prve pozajmice od strane HFP-a, poduzetniku Željezara Split d.d. »u stečaju« tj. 28. svibnja 2009. Neispunjenjem uvjeta održivosti iz Plana održivosti, povrijeđeni su propisi o državnim potporama za restrukturiranje u sektoru čelika i međunarodno preuzete obveze Republike Hrvatske iz članka 5. Protokola 2 SSP-a.

Na temelju članka 15. stavka 2. i 3. ZDP-a, propisano je da ako Agencija utvrdi nepravilnosti u provedbi odobrene državne potpore, nalaže davatelju i /ili korisniku rok od najdulje tri (3) mjeseca za otklanjanje utvrđenih nepravilnosti, te ako davatelj i/ili korisnik državne potpore ne otkloni nepravilnost Agencija nalaže povrat iznosa dodijeljene državne potpore u dijelu u kojem je utvrđena nepravilnost uvećan za iznos zakonskih zateznih kamata koje teku od dana koji je utvrđen kao dan na koji je nepravilnost započela.

U konkretnom slučaju, budući da nije bilo svrsishodno od strane Agencije određivanje rokova za otklanjanje nepravilnosti davatelju i /ili korisniku državne potpore u smislu članka 15. stavka 2. ZDP-a, jer je nedvojbeno da utvrđene nepravilnosti poduzetnik Željezara Split d.d. »u stečaju« ne može otkloniti budući da je nad tim poduzetnikom otvoren stečajni postupak, nije postupljeno u smislu članka 15. stavka 2. ZDP-a, već je odmah naložen povrat državne potpore za restrukturiranje u iznosu od 221.693.825,38 kuna utvrđene i odobrene mišljenjem Agencije klasa: 430-01/2005-01/07, urbroj: 580-03-08-31-52, od 17. lipnja 2008.,

Budući da je člankom 15. stavkom 3. ZDP-a propisano da Agencija nalaže povrat iznosa dodijeljene državne potpore u dijelu u kojem je utvrđena nepravilnost uvećan za iznos zakonskih zateznih kamata koje teku od dana koji je utvrđen kao dan na koji je nepravilnost započela, u konkretnom slučaju naložen je povrat odobrene i utvrđene državne potpore za restrukturiranje u ukupnom iznosu od 289.015.862,65 kuna, koja se sastoji od državne potpore za restrukturiranje u iznosu od 221.693.825,38 kuna utvrđene i odobrene mišljenjem Agencije klasa: 430-01/2005-01/07, urbroj: 580-03-08-31-52 od 17. lipnja 2008., a koje su potpore bile utemeljene na Planu održivosti poduzetnika Željezara Split d.d. za razdoblje od 2007. do 2011., uvećane za zakonske zatezne kamate u razdoblju od 28. svibnja 2009. do 11. ožujka 2011, u ukupnom iznosu od 67.322.037,27, kako slijedi:

a) povrat državne potpore u ukupnom iznosu od 47.890.584,09 kuna, koja se odnosi na potporu u iznosu od 36.735.169,79 kuna sadržanu u kreditu Raiffeisenbank Austrija d.d. Zagreb odobrenom u iznosu od 37.501.915,04 kuna (5.145.000,00 eura), za kojega je 21. ožujka 2002. izdano državno jamstvo, uvećan za iznos zakonske zatezne kamate u iznosu od 11.155.414,30 kuna koja se odnosi na razdoblje od 28. svibnja 2009. do 11. ožujka 2011.,

b) povrat državne potpore u ukupnom iznosu od 65.327.630,42 kuna, koja se odnosi na potporu u iznosu 50.110.510,05 kuna sadržanu u kreditu Hrvatske Banke za obnovu i razvitak odobrenom u iznosu od 56.361.620,11 kuna (7.539.586,79 eura), za koji je 12. lipnja 2003. izdano državno jamstvo, uvećan za iznos zakonske zatezne kamate u iznosu od 15.217.120,37 kuna koja se odnosi na razdoblje od 28. svibnja 2009. do 11. ožujka 2011.,

c) povrat državne potpore u ukupnom iznosu od 16.767.546,33 kune, koja se odnosi na potporu u iznosu od 12.861.790,54 kune sadržanu u kreditu OTP banke Hrvatska d.d., Zadar, odobrenom u iznosu od 43.001.830,56 kuna (5.909.280,00 eura), za koji je 20. lipnja 2005. izdano državno jamstvo, uvećan za iznos zakonske zatezne kamate u iznosu od 3.905.755,79 kuna koja se odnosi na razdoblje od 28. svibnja 2009. do 11. ožujka 2011.,

d) povrat državne potpore u ukupnom iznosu od 57.015.972,32 kuna, koja se odnosi na potporu u iznosu od 43.734.931,69 kuna, na temelju otpisa duga po reprogramu Ministarstva financija, uvećan za iznos zakonske zatezne kamate u iznosu od 13.281.040,63 kune koja se odnosi na razdoblje od 28. svibnja 2009. do 11. ožujka 2011.,

e) povrat državne potpore u ukupnom iznosu od 100.723.835,93 kuna, koja se odnosi na potporu u iznosu od 77.261.684,84 kune s osnove otpisa nepodmirenih obveza za porez na dodanu vrijednost i druge poreze, prireze i doprinose prema Ministarstvu financija, uvećan za iznos zakonske zatezne kamate u iznosu od 23.462.151,09 kuna, koja se odnosi na razdoblje od 28. svibnja 2009. do 11. ožujka 2011.,

f) povrat državne potpore u ukupnom iznosu od 1.290.293,57 kuna, koja se odnosi na potporu u iznosu od 989.734,47 kuna za zajam odobren pod povoljnijim uvjetima od tržišnih u iznosu od 24.399.474,00 kuna od Hrvatskog fonda za privatizaciju, uvećan za iznos zakonske zatezne kamate u iznosu od 300.555,10 kuna, koja se odnosi na razdoblje od 28. svibnja 2009. do 11. ožujka 2011.

Iznos zakonske zatezne kamate izračunat je na temelju dekurzivnog jednostavnog kamatnog računa, a vrši se od dana kad su nepravilnosti započele tj. do 28. svibnja 2009., do otvaranja stečajnog postupka tj. do 11. ožujka 2011. Iznos zakonske zatezne kamate u tom razdoblju iznosio je 17%.

S obzirom na činjenicu da povrat državne potpore predstavlja prihod državnog proračuna naloženo je Ministarstvu financija da poduzme sve pravne radnje radi povrata državne potpore navedene u Tablici 1. u točki 3. (ii.) obrazloženja ovoga rješenja.

Slijedom navedenog, Agencija je na temelju odluke Vijeća, odlučila kao u točkama 1., 2. i 3. izreke ovoga rješenja.

Sukladno članku 18. ZDP-a rješenja Agencije iz članka 15. ZDP-a objavljuju se u »Narodnim novinama«, stoga je odlučeno kao u točki 4. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-02/004

Urbroj: 580-03-11-17-04

Zagreb, 11. svibnja 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 58/2011-1312